དོན་དངོས་གཞིར་བཟུང་ནས་དངོས་ཐོག་བདེན་འཚོལ་བྱ་རྒྱུ་ནི་མར་ཁེ་སི་རིང་ལུགས་ཀྱི་གཞི་རྩའི་རིགས་པའི་གཞུང་ལུགས་ཀྱི་རྩ་དོན་ཡིན་སྟབས།ཀྲུང་གོ་གུང་ཁྲན་ཏང་གིས་བྱ་བ་གང་བྱེད་ཀྱི་སློབ་སྟོན་བསམ་བློའང་ཡིན།བློ་མཐུན་མའོ་ཅེ་ཏུང་གིས་དོན་དངོས་ཞེས་པ་ནི་ཕྱི་རོལ་དུ་ཡོད་པའི་བྱ་དངོས་ཡོད་ཚད་ལ་ཟེར་ཞིང་།བདེན་པ་ནི་ཕྱི་རོལ་ཡུལ་གྱི་བྱ་དངོས་ནང་ཁུལ་གྱི་འབྲེལ་བ་སྟེ་ཆོས་ཉིད་ཀྱི་རང་བཞིན་ཡིན་པ་དང་།འཚོལ་བ་ནི་ང་ཚོས་ཞིབ་འཇུག་བྱེད་པ་ཉིད་ཡིན་ཏེ།ང་ཚོས་རྒྱལ་ཁབ་ཕྱི་ནང་དང་ཞིང་ཆེན་ཕྱི་ནང་།ས་ཁུལ་ཕྱི་ནང་གི་གནས་ཚུལ་དངོས་གཞིར་བཟུང་ནས།དེའི་ཁྲོད་དུ་བློ་བཟོ་བྱས་པ་མིན་པར་ངོ་བོ་ཉིད་ནས་ཡོད་པའི་ཆོས་ཉིད་ཀྱི་རང་བཞིན་ཕྱིར་འདོན་པ་སྟེ་མཐའ་འཁོར་བྱ་དངོས་དག་འགྱུར་བའི་ནང་ཁུལ་འབྲེལ་བ་བཙལ་ནས་ང་ཚོའི་བྱ་སྤྱོད་ཀྱི་དམིགས་བུ་བྱེད་དགོས་ཞེས་གསུངས།ང་ཚོའི་ཏང་གིས་བློ་མཐུན་མའོ་ཙེ་ཏུང་གི་བསམ་བློ་འདི་དོན་དངོས་གཞིར་བཟུང་ནས།དངོས་ཐོག་བདེན་འཚོལ་བྱེད་པ་ཞེས་སུ་ཕྱོགས་བསྡུས་བྱས་ཏེ་ཏང་གི་བསམ་བློའི་ལམ་ཕྱོགས་དང་བྱ་བ་གང་སྒྲུབ་ཀྱི་སློབ་སྟོན་བསམ་བློ་བྱས་པ་རེད།བོད་ཀྱི་སློབ་གསོ་དེ་ཀྲུང་གོ་གུང་ཁྲན་ཏང་གིས་འགོ་ཁྲིད་འོག་གི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་སློབ་གསོའི་མ་ལག་ཁྲོད་ཀྱི་ཆ་ཤས་ཤིག་ཡིན་པའི་ཆ་ནས།དོན་དངོས་གཞིར་བཟུང་ནས་དངོས་ཐོག་བདེན་འཚོལ་གྱི་རྩ་དོན་རྒྱུན་འཁྱོངས་བྱེད་དགོས་པ་ལོས་ཡིན།ལྷག་པར་དུ་བོད་ཡུལ་གཞི་རིམ་སློབ་གསོའི་ཐབས་ལམ་གདམ་པའི་ཐད་ལ་ཏང་གི་དོན་དངོས་གཞིར་བཟུང་ནས་དངོས་ཐོག་བདེན་འཚོལ་བྱེད་པའི་བསམ་བློའི་ལམ་ཕྱོགས་རྒྱུན་འཁྱོངས་བྱ་རྒྱུ་ནི།བོད་ཡུལ་གཞི་རིམ་སློབ་གསོའི་ཐབས་ལམ་བདམས་པ་དེ་བོད་ཡུལ་སློབ་གསོའི་ཕྱི་ཡུལ་གནས་ཚུལ་ངོ་མ་དང་མཐུན་མིན་གྱི་གནད་འགག་ཡིན།དེར་བརྟེན་བོད་ཡུལ་གཞི་རིམ་སློབ་གསོ་རྒྱུན་ཆད་མེད་པར་ཁྱབ་གདལ་དང་གོང་འཕེལ་འགྲོ་ཐུབ་མིན་གྱི་གནད་དོན་ཡང་ཡིན།